Une bocjade di aiar fresc e bon, che e pare vie la fumate e la maluserie de partide di Turin e e sburte l’Udin al tierç puest in classifiche. La partide di îr cuintri de Atalanta e va inte maniere miôr pe scuadre di balon furlane che cuintri de Atalanta in cjase e vinç cul classic risultât ae inglese.
Il sucès al è meteretât sei sul plan dal caratar che par ce che al tocje la cualitât dal zûc. Il risultât finâl al ven fat sù cun personalitât vie dal prin timp, cuant che i blancs e neris a imponin la lôr supremazie teritoriâl, e al ven mantignût vie pe seconde frazion, cuant che i aversaris a rivin imbastî une cierte reazion, ma l’Udin al ten bot.
Al è impuartanton il contribût dal cjapitani Totò, no dome pal gol segnât dopo nancje sîs minûts di zûc, che al è un esempli di tecniche e esperience, ma plui in gjenerâl pe tignude dal cjamp – di gjambis, di cûr e di çurviel – che e zove ae scuadre ancje tal moment di scombati, tal secont timp.
Al zuie ben ancje Thereau, che sul imprin nol rive a metile dentri suntun biel sugjeriment di Di Natale ma al mostre costance, dinamisim e snait e al segne il doi a zero tal ultin cuart di ore dal prin timp.
La Atalanta, che tai prins cuarantecinc minûts no si viôt indevant e e clope daûr, tal secont timp e prove a dreçâ la sô situazion, cu la jentrade tal cjamp di Boakye e Denis e cun Maxi Moralez a sapontâ lis dôs pontis. L’Udin nol piert il cjâf, al gjestìs il risultât e lis fuarcis cence fastidis, te seconde e te tierce linie, e al rispuint ancje in atac, soredut cun Bruno Fernandes, che si svicine a tierce segnadure.
Tes prossimis partidis cuintri di Fiorentina e Genoa l’Udin al è clamât a confermâ dut ce che di bon al à mostrât cuintri dai bergamascs. Par intant, gjoldìnsi cuote sedis e il tierç puest dongje de Sampdoria, daûr di Juve e Rome e denant di Lazio e Milan. Stin «calmuts» e anìn dilunc!
fur_Latn fur_Latn fur_Latn fur_Latn fur_Latn fur_Latn